Potrivit reprezentanților Administrației Prezidențiale, în cadrul întâlnirii, Iohannis l-a invitat pe Macron să vină în vizită în România, iar președintele Franței a acceptat. Vizita va avea loc în perioada următoare, iar detaliile acesteia urmează să fie stabilite, au precizat sursele citate de Agerpres.

În ceea ce privește discuțiile dintre cei doi lideri, au fost abordate diverse teme printre care și Schengen, a precizat la finalul întrunirii șeful statului român, fără a preciza poziția președintelui francez față de aderarea României la spațiul de liberă circulație.

Ascultă:







"Am avut o primă întâlnire aşezată bilaterală cu preşedintele Macron. Am abordat într-un timp foarte scurt multe teme foarte importante pentru noi, pe colaborare şi bilaterală şi formate europene. Am discutat despre colabrări de exemplu pe Schengen, despre colaborarea pe care o pregătim pentru sezonul cultural", a spus Iohannis, afirmând că întâlnirea a fost "foarte, foarte bună".

Întrebat ce perspective are România în dosarul Schengen, având în vedere că în Olanda nu există un guvern și în Germania urmează să aibă loc alegeri, șeful statului a răspuns: "Nu putem să scoatem discuția Schengen din contextul european și nu mă aștept la un progres acum, înainte de alegerile din Germania și înainte de a avea un guvern în Olanda, dar președintele Macron s-a arătat foarte deschis".

Preşedintele Klaus Iohannis a mai afirmat, după întâlnirea bilaterală cu omologul său francez, Emmanuel Macron, că a discutat "foarte pe scurt" şi despre situaţia din România, dând asigurări că ţara este stabilă şi că nu este "o problemă" faptul că se schimbă Guvernul.

"Eu îi asigur pe toţi cu care mă întâlnesc că România este stabilită şi chiar dacă în momentul de faţă se lucrează la formarea unui nou Guvern nu afectează procesele în care este implicată România", a spus preşedintele.